Уважаеми колеги,

Модулът *Химия на неорганичните вещества* от профилираната подготовка по химия написахме с идеята да покажем по достъпен начин съвременните представи за неорганичните вещества.

При изучаването на този модул учениците ще **задълбочат и разширят знанията си** за класификацията на химичните елементи и периодично изменящите се атомни свойства въз основа на квантово-механичните представи за строежа на атома и свойствата на техните прости вещества и химични съединения от гледна точка на съвременните теории за химичната връзка, за физиологичното им действие и тяхното значение.

В него те ще **усъвършенстват уменията си за**:

* сравняване на неорганичните вещества по състав, строеж и свойства;
* формулиране и доказване на хипотези;
* разкриване на закономерности, формулиране на изводи, обобщения, прогнози и представянето им по различен начин, решаване на логически и изчислителни задачи;
* работа с вещества, лабораторни съдове и апаратура, планиране и провеждане на експерименти, представяне и анализиране на резултати от изследователска дейност;
* развиване на уменията за самостоятелно учене, свързани с проучване и систематизиране на информация от различни източници;
* пренос на знания от и в други научни области;
* работа в екип при уважение на достойнството и интересите на другите;

Учебният комплект по модула химия на неорганичните вещества включва учебник и книга за учителя.

**Учебник**

Учебното съдържание в него е разделено на шест теми и лабораторен практикум. Написан е от водещи специалисти по неорганична химия, методика на преподаване на ХООС и учители.

В учебника химичното знание е представено на съвременно ниво подкрепено с разнообразни задачи за упражнение, обобщаване и систематизиране на знанията, проверка и оценка на знания и умения. В него е даден ключ на верните отговори на тестовите задачи, както и скалата за оценка. Така учениците могат да се самооценят знанията си.

Основната част от материала е максимално визуализирана (минимум 50%) чрез таблици, модели, снимки, схеми и графики, които подпомагат осмислянето на логическата връзка между строеж, свойства, значение и приложение на веществата.

Широко е застъпен приложният аспект при усвояване на основните знания.За обозначаване и лесно идентифициране на рисковете свързани с работа с различно опасни материали е използван **стандарт NFPA 704**, поддържан от щатската Национална асоциация за противопожарна защита. Знакът помага да се определи какво специално оборудване, процедури и предпазни мерки трябва да се използват при първа помощ и извънредни ситуации. Тази информация е изключително полезна за работата не само на бъдещите химици, а и на всички граждани.

Лабораторния практикум се състои от осем упражнения, които напълно съответстват на учебната програма. Опитите в тях са лесни за изпълнение и позволяват формиране на експериментални умения у учениците. Предложени са и варианти на експерименти с вещества използвани в практиката. Към всяко упражнение е приложен протокол съдържащ конкретни стъпки за изпълнение на дадените задачи.

**Книга на учителя**

В нея е включено примерно годишно разпределение на учебното съдържание с основните компетентности и очаквани резултати за всяка методична единица. Представени са и дидактически средства за провеждане на оптимален учебен процес и методи на работа.

В книгата можете да намерите решенията на всички задачи от учебника. Тази информация е особено полезна за младите учители. Отговорите на тестовете въпроси от учебника са дадени в разширен и пълен вариант.

Надяваме се, че учебникът химия на неорганичните вещества ще бъде не само приятно занимание за настоящите учители и ученици, но и настолна книга на бъдещите химици.

Ползотворна работа с нашия и вашия учебник!

*От авторите*